Ida Nysæter Rasch ble mamma: – Magisk
Den nybakte mammaen kunngjorde gladnyheten på Instagram litt etter kl 15 i ettermiddag. Under et bilde av føttene til sin nyfødte sønn, og sammen med et hjertesymbol, skriver TV-kjendisen: «Har fått ny sjef denne uka. Han er ikke så stor, men virker som en kul type. Både han og vi trakk vinnerloddet da vi ble født i Norge. Så takknemlig for denne lille bylten og all hjelp rause, varme og proffe fagfolk har gitt oss på Rikshospitalet. Applaus for alle i helsevesenet!». Rash forteller i en tekstmelding til VG at hun fødte tidligere denne uken. – Vi har det fint, alle sammen. Det er virkelig magisk. Men navn har han ikke fått ennå. Nyheten om at sportsankeret og samboeren ventet sitt første barn, ble kjent 1. januar. – Det er veldig hyggelig. Jeg vet selvfølgelig ikke helt hva jeg går til, men jeg gleder meg. Planen er å jobbe så lenge jeg kan. Så langt har formen vært veldig fin, så jeg har vært veldig heldig, sprudlet den da vordende førstegangsmammaen overfor VG. Rasch forteller til VG at hun har vært kjæreste med barnefaren i noen år, men hun ønsker ikke å omtale ham ved navn. Sportsankeret er blant annet kjent fra NRKs langrennssendinger. Hun har også vært programleder for Sommeråpent. Under VM i Val di Fiemme for tre år siden ble hun dyttet ut i bassenget av Petter Northug, som selv kun var ikledd truse. Det var for øvrig ikke første gang Northug og Rasch havnet i «klinsj»: Etter sølvet på sprinten havnet de to i fruktkrig på slutten av intervjuet.
NRKs sportsanker Ida Nysæter Rasch (31) har fått en gutt.